Document ID: 32014R1146

Title and Content:
ΚΑΝΟΝΙΣΜΌΣ (ΕΕ) αριθ. 1146/2014 ΤΗΣ ΕΠΙΤΡΟΠΉΣ της 23ης Οκτωβρίου 2014 για την τροποποίηση των παραρτημάτων II, III, IV και V του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των ουσιών ανθρακινόνη, benfluralin, bentazone, bromoxynil, chlorothalonil, famoxadone, imazamox, βρωμιούχο μεθύλιο, propanil και θειικό οξύ μέσα ή πάνω σε ορισμένα προϊόντα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 5 παράγραφος 1, το άρθρο 14 παράγραφος 1 στοιχείο α), το άρθρο 18 παράγραφος 1 στοιχείο β) και το άρθρο 49 παράγραφος 2, Εκτιμώντας τα ακόλουθα: (1) Για τις ουσίες bentazone, bromoxynil, chlorothalonil, famoxadone και imazamox έχουν καθοριστεί ανώτατα όρια καταλοίπων (ΑΟΚ) στο παράρτημα II και στο μέρος B του παραρτήματος III του κανονισμού (ΕΚ) αριθ. 396/2005. Για τις ουσίες benfluralin και propanil έχουν καθοριστεί ΑΟΚ στο μέρος A του παραρτήματος III του εν λόγω κανονισμού. Για τις ουσίες ανθρακινόνη, βρωμιούχο μεθύλιο και θειικό οξύ δεν καθορίζονται ΑΟΚ στον κανονισμό (ΕΚ) αριθ. 396/2005 και, καθώς οι εν λόγω δραστικές ουσίες δεν περιλαμβάνονται στο παράρτημα IV του εν λόγω κανονισμού, ισχύει η προκαθορισμένη τιμή 0,01 mg/kg που προβλέπεται στο άρθρο 18 παράγραφος 1 στοιχείο β) του εν λόγω κανονισμού. (2) Όσον αφορά την ουσία ανθρακινόνη, η Ευρωπαϊκή Αρχή για την Ασφάλεια των Τροφίμων, στο εξής «η Αρχή», υπέβαλε αιτιολογημένη γνώμη σχετικά με τα υφιστάμενα ΑΟΚ σύμφωνα με το άρθρο 12 παράγραφος 2 του κανονισμού 396/2005 (2). Η μη συμπερίληψη της ανθρακινόνης στο παράρτημα I της οδηγίας 91/414/ΕΟΚ (3) προβλέπεται από την απόφαση 2008/986/ΕΚ της Επιτροπής (4). Λαμβανομένου υπόψη ότι η χρήση της ανθρακινόνης δεν είναι πλέον εγκεκριμένη στην Ένωση και δεν έχει κοινοποιηθεί καμία εγκεκριμένη χρήση σε τρίτες χώρες, είναι σκόπιμο να καθοριστούν τα ΑΟΚ στο συγκεκριμένο όριο προσδιορισμού ή στο προκαθορισμένο ΑΟΚ, σύμφωνα με το άρθρο 18 παράγραφος 1 στοιχείο β) του κανονισμού (ΕΚ) αριθ. 396/2005. (3) Όσον αφορά την ουσία benfluralin, η Αρχή υπέβαλε αιτιολογημένη γνώμη σχετικά με τα υφιστάμενα ΑΟΚ σύμφωνα με το άρθρο 12 παράγραφος 1 του κανονισμού (ΕΚ) αριθ. 396/2005 (5). Η Αρχή συνέστησε να μειωθούν τα ΑΟΚ για το μαρούλι, τη σκαρόλα (πικρίδα), τη ρόκα, το ραδίκι Witloof (αντίβ), τα φασόλια (νωπά, με τον λοβό), τα φασόλια (νωπά, χωρίς λοβό), τα μπιζέλια (νωπά, με τον λοβό), τα μπιζέλια (νωπά, χωρίς λοβό), τις φακές, τα φασόλια (ξηρά), τα μπιζέλια (ξηρά), τους σπόρους ηλιάνθου, τους σπόρους ελαιοκράμβης, τους σπόρους κριθαριού, τους σπόρους σιταριού και τις ρίζες κιχωρίου. Η Αρχή συνέστησε να διατηρηθούν τα υφιστάμενα ΑΟΚ για ορισμένα προϊόντα. Η Αρχή κατέληξε στο συμπέρασμα ότι, όσον αφορά τα ΑΟΚ για το σκόρδο, τις ντομάτες, τα αγγούρια, τα πεπόνια και τις αραχίδες (αράπικα φιστίκια), δεν υπήρχαν διαθέσιμες πληροφορίες και ότι ήταν αναγκαία περαιτέρω εξέταση από τους υπευθύνους διαχείρισης επικινδυνότητας. Τα ΑΟΚ για τα εν λόγω αγαθά θα πρέπει να καθοριστούν στο συγκεκριμένο όριο προσδιορισμού ή στο προκαθορισμένο ΑΟΚ, σύμφωνα με το άρθρο 18 παράγραφος 1 στοιχείο β) του κανονισμού (ΕΚ) αριθ. 396/2005. (4) Όσον αφορά την ουσία bentazone, η Αρχή υπέβαλε αιτιολογημένη γνώμη σχετικά με τα υφιστάμενα ΑΟΚ σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005 σε συνδυασμό με το άρθρο 12 παράγραφος 1 (6). Πρότεινε να αλλάξει ο ορισμός του καταλοίπου. Η Αρχή συνέστησε να μειωθούν τα ΑΟΚ για το σκόρδο, τα ασκαλώνια, τα αρωματικά φυτά, τα φασόλια (νωπά, χωρίς λοβό), τα μπιζέλια (νωπά, με τον λοβό), τα μπιζέλια (νωπά, χωρίς λοβό), τις αραχίδες (αράπικα φιστίκια), το κεχρί, τα πουλερικά (κρέας, λιπώδης ιστός και ήπαρ) και τα αυγά πτηνών. Η Αρχή συνέστησε να διατηρηθούν τα υφιστάμενα ΑΟΚ για ορισμένα προϊόντα. Η Αρχή κατέληξε στο συμπέρασμα ότι, όσον αφορά τα ΑΟΚ για τις πατάτες, τα πράσα, τα αφεψήματα βοτάνων (αποξηραμένα, φύλλα), τα χοιροειδή (κρέας, λιπώδης ιστός, ήπαρ και νεφροί), τα βοοειδή (κρέας, λιπώδης ιστός, ήπαρ και νεφροί), τα πρόβατα (κρέας, λιπώδης ιστός, ήπαρ και νεφροί), τις αίγες (κρέας, λιπώδης ιστός, ήπαρ και νεφροί) και το γάλα (από βοοειδή, πρόβατα και αίγες), ορισμένες πληροφορίες δεν ήταν διαθέσιμες και απαιτούνταν περαιτέρω εξέταση από τους υπευθύνους διαχείρισης επικινδυνότητας. Δεδομένου ότι δεν συντρέχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθορίζονται στο παράρτημα II του κανονισμού (ΕΚ) αριθ. 396/2005 στο υφιστάμενο επίπεδο ή στο επίπεδο που προσδιορίζεται από την Αρχή. Τα εν λόγω ΑΟΚ θα επανεξεταστούν· η επανεξέταση θα λάβει υπόψη τις διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού. Επίσης, κατέληξε στο συμπέρασμα ότι, όσον αφορά τα ΑΟΚ για τα φρέσκα κρεμμύδια (ανοιξιάτικα), τα αγγούρια, τους σπόρους παπαρούνας και τους σπόρους σόγιας, δεν υπήρχαν διαθέσιμες πληροφορίες και ότι χρειαζόταν περαιτέρω εξέταση από τους υπευθύνους διαχείρισης επικινδυνότητας. Τα ΑΟΚ για τα εν λόγω αγαθά θα πρέπει να καθοριστούν στο συγκεκριμένο όριο προσδιορισμού ή στο προκαθορισμένο ΑΟΚ, σύμφωνα με το άρθρο 18 παράγραφος 1 στοιχείο β) του κανονισμού (ΕΚ) αριθ. 396/2005. (5) Όσον αφορά την ουσία bromoxynil, η Αρχή υπέβαλε αιτιολογημένη γνώμη σχετικά με τα υφιστάμενα ΑΟΚ σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005 σε συνδυασμό με το άρθρο 12 παράγραφος 1 (7). Πρότεινε να αλλάξει ο ορισμός του καταλοίπου. Η Αρχή συνέστησε να μειωθούν τα ΑΟΚ για το σκόρδο, τα κρεμμύδια, τα ασκαλώνια, το γλυκό καλαμπόκι, τα σπαράγγια, τα πράσα και τους λιναρόσπορους. Η Αρχή συνέστησε να διατηρηθούν τα υφιστάμενα ΑΟΚ για ορισμένα προϊόντα. Η Αρχή κατέληξε στο συμπέρασμα ότι, όσον αφορά τα ΑΟΚ για τους λυκίσκους, ορισμένες πληροφορίες δεν ήταν διαθέσιμες και ότι ήταν αναγκαία περαιτέρω εξέταση από τους υπευθύνους διαχείρισης επικινδυνότητας. Δεδομένου ότι δεν συντρέχει κίνδυνος για τους καταναλωτές, το ΑΟΚ για το εν λόγω προϊόν θα πρέπει να καθορίζεται στο παράρτημα II του κανονισμού (ΕΚ) αριθ. 396/2005 στο υφιστάμενο επίπεδο ή στο επίπεδο που προσδιορίζεται από την Αρχή. Το εν λόγω ΑΟΚ θα επανεξεταστεί· η επανεξέταση θα λάβει υπόψη τις διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού. (6) Όσον αφορά την ουσία chlorothalonil, η Αρχή υπέβαλε αιτιολογημένη γνώμη σχετικά με τα υφιστάμενα ΑΟΚ σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005 σε συνδυασμό με το άρθρο 12 παράγραφος 1 (8). Κατέληξε στο συμπέρασμα ότι όσον αφορά τα ΑΟΚ για τα μήλα, τα αχλάδια, τα κυδώνια, τα μούσμουλα, τα ιαπωνικά μούσμουλα, τα βερίκοκα, τα ροδάκινα, τα επιτραπέζια και οινοποιήσιμα σταφύλια, τις φράουλες, τα πράσινα φραγκοστάφυλα, τις μπανάνες, την παπάγια, τις πατάτες, τα καρότα, το ραπανοσέλινο, το χρένο, την παστινάκη την εδώδιμη, τη ρίζα μαϊντανού, τα λαγόχορτα, τα γογγύλια, το σκόρδο, τα κρεμμύδια, τα ασκαλώνια, τα φρέσκα κρεμμύδια (ανοιξιάτικα), τις ντομάτες, τις μελιτζάνες, τα αγγούρια, τα αγγουράκια, τα κολοκύθια, τα πεπόνια, τις κολοκύθες, τα καρπούζια, τα κουνουπίδια, τα λαχανάκια Βρυξελλών, τα λάχανα, τα φύλλα σέλινου, τον μαϊντανό, τα φασόλια (νωπά, με τον λοβό), τα φασόλια (νωπά, χωρίς λοβό), τα μπιζέλια (νωπά, με τον λοβό), τα μπιζέλια (νωπά, χωρίς λοβό), τις φακές (νωπές), τα σπαράγγια, το σέλινο, τα πράσα, τα καλλιεργούμενα μανιτάρια, τα φασόλια (ξηρά), τις φακές (ξηρές), τα λουπίνια (ξηρά), τις αραχίδες (αράπικα φιστίκια), τους σπόρους κριθαριού, τους σπόρους βρώμης, τους σπόρους σιταριού, τους σπόρους σίκαλης, τους λυκίσκους, τα χοιροειδή (κρέας, λιπώδης ιστός, ήπαρ και νεφροί), τα βοοειδή (κρέας, λιπώδης ιστός, ήπαρ και νεφροί), τα πρόβατα (κρέας, λιπώδης ιστός, ήπαρ και νεφροί), τις αίγες (κρέας, λιπώδης ιστός, ήπαρ και νεφροί), τα πουλερικά (κρέας, λιπώδης ιστός και ήπαρ), το γάλα (από βοοειδή, πρόβατα και αίγες) και τα αυγά πτηνών, ορισμένες πληροφορίες δεν ήταν διαθέσιμες και ότι απαιτούνταν περαιτέρω εξέταση από τους υπευθύνους διαχείρισης επικινδυνότητας. Δεδομένου ότι δεν συντρέχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθορίζονται στο παράρτημα II του κανονισμού (ΕΚ) αριθ. 396/2005 στο υφιστάμενο επίπεδο ή στο επίπεδο που προσδιορίζεται από την Αρχή. Τα εν λόγω ΑΟΚ θα επανεξεταστούν· η επανεξέταση θα λάβει υπόψη τις διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού. (7) Όσον αφορά την ουσία famoxadone, η Αρχή υπέβαλε αιτιολογημένη γνώμη σχετικά με τα υφιστάμενα ΑΟΚ σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005 σε συνδυασμό με το άρθρο 12 παράγραφος 1 (9). Συνέστησε να μειωθούν τα ΑΟΚ για τους σπόρους βρώμης. Η Αρχή συνέστησε να διατηρηθούν τα υφιστάμενα ΑΟΚ για ορισμένα προϊόντα. Η Αρχή κατέληξε στο συμπέρασμα ότι όσον αφορά τα ΑΟΚ για τους σπόρους ελαιοκράμβης, τα χοιροειδή (κρέας, λιπώδης ιστός, ήπαρ και νεφροί), τα βοοειδή (κρέας, λιπώδης ιστός, ήπαρ και νεφροί), τα πρόβατα (κρέας, λιπώδης ιστός, ήπαρ και νεφροί), τις αίγες (κρέας, λιπώδης ιστός, ήπαρ και νεφροί), τα πουλερικά (κρέας, λιπώδης ιστός και ήπαρ), το γάλα (από βοοειδή, πρόβατα και αίγες) και τα αυγά πτηνών, ορισμένες πληροφορίες δεν ήταν διαθέσιμες και απαιτούνταν περαιτέρω εξέταση από τους υπευθύνους διαχείρισης επικινδυνότητας. Δεδομένου ότι δεν συντρέχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθορίζονται στο παράρτημα II του κανονισμού (ΕΚ) αριθ. 396/2005 στο υφιστάμενο επίπεδο ή στο επίπεδο που προσδιορίζεται από την Αρχή. Τα εν λόγω ΑΟΚ θα επανεξεταστούν· η επανεξέταση θα λάβει υπόψη τις διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού. (8) Όσον αφορά την ουσία imazamox, η Αρχή υπέβαλε αιτιολογημένη γνώμη σχετικά με τα υφιστάμενα ΑΟΚ σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005 σε συνδυασμό με το άρθρο 12 παράγραφος 1 (10). Η Αρχή κατέληξε ότι όσον αφορά τα ΑΟΚ για τα φασόλια (νωπά, με τον λοβό), τα μπιζέλια (νωπά, χωρίς λοβό), τα φασόλια (ξηρά), τις φακές (ξηρές), τα μπιζέλια (ξηρά), τους σπόρους ηλιάνθου, τους σπόρους ελαιοκράμβης, τους σπόρους σόγιας, το καλαμπόκι, το ρύζι, τα χοιροειδή (κρέας, λιπώδης ιστός, ήπαρ και νεφροί), τα βοοειδή (κρέας, λιπώδης ιστός, ήπαρ και νεφροί), τα πρόβατα (κρέας, λιπώδης ιστός, ήπαρ και νεφροί), τις αίγες (κρέας, λιπώδης ιστός, ήπαρ και νεφροί) και το γάλα (από βοοειδή, πρόβατα και αίγες), ορισμένες πληροφορίες δεν ήταν διαθέσιμες και απαιτούνταν περαιτέρω εξέταση από τους υπευθύνους διαχείρισης επικινδυνότητας. Δεδομένου ότι δεν συντρέχει κίνδυνος για τους καταναλωτές, τα ΑΟΚ για τα εν λόγω προϊόντα θα πρέπει να καθορίζονται στο παράρτημα II του κανονισμού (ΕΚ) αριθ. 396/2005 στο υφιστάμενο επίπεδο ή στο επίπεδο που προσδιορίζεται από την Αρχή. Τα εν λόγω ΑΟΚ θα επανεξεταστούν· η επανεξέταση θα λάβει υπόψη τις διαθέσιμες πληροφορίες που θα προκύψουν εντός δύο ετών από τη δημοσίευση του παρόντος κανονισμού. (9) Όσον αφορά το βρωμιούχο μεθύλιο, η Αρχή υπέβαλε αιτιολογημένη γνώμη σχετικά με τα υφιστάμενα ΑΟΚ σύμφωνα με το άρθρο 12 παράγραφος 2 του κανονισμού 396/2005 (11). Η μη συμπερίληψη του βρωμιούχου μεθυλίου στο παράρτημα I της οδηγίας 91/414/ΕΟΚ προβλέπεται από την απόφαση 2008/753/ΕΚ της Επιτροπής (12) και επιβεβαιώνεται στην απόφαση 2011/120/ΕΕ της Επιτροπής (13). Δεν έχουν κοινοποιηθεί εγκεκριμένες χρήσεις σε τρίτες χώρες. Για το βρωμιούχο μεθύλιο τα προκαθορισμένα ΑΟΚ δεν μπορούν να ποσοτικοποιηθούν από εργαστήρια ελέγχου και, ως εκ τούτου, δεν είναι σκόπιμο να καθοριστούν ΑΟΚ για την εν λόγω ουσία. Ωστόσο, το βρωμιούχο μεθύλιο μετασχηματίζεται εκ φύσεως σε ιόντα βρωμιδίου, για τα οποία έχουν ήδη καθοριστεί ΑΟΚ ποσοτικώς προσδιορίσιμα από εργαστήρια ελέγχου. (10) Όσον αφορά την ουσία propanil, η Αρχή υπέβαλε αιτιολογημένη γνώμη σχετικά με τα υφιστάμενα ΑΟΚ σύμφωνα με το άρθρο 12 παράγραφος 2 του κανονισμού (ΕΚ) αριθ. 396/2005 σε συνδυασμό με το άρθρο 12 παράγραφος 1 (14). Η μη συμπερίληψη της ουσίας propanil στο παράρτημα I της οδηγίας 91/414/ΕΟΚ προβλέπεται από την απόφαση 2008/769/ΕΚ της Επιτροπής (15) και επιβεβαιώνεται στον εκτελεστικό κανονισμό (ΕΕ) αριθ. 1078/2011 της Επιτροπής (16). Λαμβανομένου υπόψη ότι η χρήση της ουσίας propanil δεν είναι πλέον εγκεκριμένη στην Ένωση και δεν έχει κοινοποιηθεί καμία εγκεκριμένη χρήση σε τρίτες χώρες, είναι σκόπιμο να καθοριστούν τα ΑΟΚ στο όριο προσδιορισμού ή στο προκαθορισμένο ΑΟΚ, σύμφωνα με το άρθρο 18 παράγραφος 1 στοιχείο β) του κανονισμού (ΕΚ) αριθ. 396/2005. Τα ΑΟΚ που καθορίζονται για την ουσία propanil στο παράρτημα III θα πρέπει, επομένως, να διαγραφούν σύμφωνα με το άρθρο 17 του κανονισμού (ΕΚ) αριθ. 396/2005 σε συνδυασμό με το άρθρο 14 παράγραφος 1 στοιχείο α). (11) Όσον αφορά το θειικό οξύ, η Αρχή υπέβαλε αιτιολογημένη γνώμη σύμφωνα με το άρθρο 12 παράγραφος 2 του κανονισμού 396/2005 (17). Η μη συμπερίληψη του θειικού οξέος στο παράρτημα I της οδηγίας 91/414/ΕΟΚ προβλέπεται στην απόφαση 2008/937/ΕΚ της Επιτροπής (18). Λαμβανομένης υπόψη της χαμηλής τοξικότητας του θειικού οξέος, η Αρχή συνέστησε να μην καθοριστούν ΑΟΚ. Συνεπώς, είναι σκόπιμο να συμπεριληφθεί το θειικό οξύ στο παράρτημα IV του κανονισμού (ΕΚ) αριθ. 396/2005. (12) Η Επιτροπή ζήτησε τη γνώμη των εργαστηρίων αναφοράς της Ευρωπαϊκής Ένωσης για τα κατάλοιπα φυτοφαρμάκων όσον αφορά την ανάγκη για προσαρμογή ορισμένων ορίων προσδιορισμού. Σχετικά με ορισμένες ουσίες, αυτά τα εργαστήρια κατέληξαν ότι, για ορισμένα αγαθά, η τεχνική εξέλιξη απαιτεί τον καθορισμό συγκεκριμένων ορίων προσδιορισμού. (13) Με βάση τις αιτιολογημένες γνώμες της Αρχής και λαμβανομένων υπόψη των συναφών με το υπό εξέταση θέμα παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005. (14) Είναι σκόπιμο, επομένως, να τροποποιηθεί ανάλογα ο κανονισμός (ΕΚ) αριθ. 396/2005. (15) Για να καταστεί δυνατή η συνήθης εμπορία, μεταποίηση και κατανάλωση των προϊόντων, ο παρών κανονισμός θα πρέπει να προβλέπει μεταβατική ρύθμιση για τα προϊόντα που έχουν παραχθεί νόμιμα πριν από την τροποποίηση των ΑΟΚ και για τα οποία προκύπτει από τα στοιχεία ότι εξασφαλίζουν υψηλό επίπεδο προστασίας των καταναλωτών. (16) Πριν από την έναρξη ισχύος των τροποποιημένων ΑΟΚ πρέπει να μεσολαβήσει εύλογο χρονικό διάστημα που θα επιτρέψει στα κράτη μέλη, στις τρίτες χώρες και στους υπευθύνους επιχειρήσεων τροφίμων να προετοιμαστούν για να ανταποκριθούν στις νέες απαιτήσεις που θα προκύψουν από την τροποποίηση των ΑΟΚ. (17) Μέσω του Παγκόσμιου Οργανισμού Εμπορίου, ζητήθηκε η γνώμη των εμπορικών εταίρων της Ένωσης για τα νέα ΑΟΚ και ελήφθησαν υπόψη οι παρατηρήσεις τους. (18) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα II, III, IV και V του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού. Άρθρο 2 Ο κανονισμός (ΕΚ) αριθ. 396/2005, ως είχε πριν από την τροποποίησή του από τον παρόντα κανονισμό, εξακολουθεί να εφαρμόζεται στα προϊόντα που έχουν παραχθεί νόμιμα πριν από τις 18 Μαΐου 2015. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται, ωστόσο, από τις 18 Μαΐου 2015. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Οκτωβρίου 2014.

Classification Labels:
1164
249
710
668

Label Descriptions:
{"1164": "Χημική βιομηχανία", "249": "ΒΙΟΜΗΧΑΝΙΑ", "710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 13
2442
1362
2014
1268
2735
2734

EuroVoc IDs (Expanded): 13
2442
1362
2014
1268
2735
2734

Dataset Source: meu

Split: test